**UAB „AKMENĖS VANDENYS“**

**DARBUOTOJŲ TOLERANCIJOS KORUPCIJAI NUSTATYMO 2022 M. TYRIMO REZULTATAI**

Tyrimo tikslas – nustatyti bendrovės darbuotojų bendrą požiūrį į korupciją, kiek plačiai paplitęs šis reiškinys, galimas korupcijos atsiradimo priežastis, sužinoti darbuotojų požiūrį, santykį su tokio pobūdžio apraiškomis ir poreikį dėl korupcijos prevencijos priemonių.

Tyrimo būdas – anoniminė anketa, kurią sudarė 15 klausimų: 2 klausimai susiję su informacija apie respondentus, 12 klausimų susiję su respondentų požiūriu į korupciją, 1 atviras klausimas, skirtas norintiems pateikti pasiūlymus dėl korupcijos prevencijos.

UAB „Akmenės vandenys“ darbuotojų tolerancijos korupcijai tyrimo rezultatai paskelbti bendrovės tinklapyje <https://www.akmenesvandenys.lt/korupcijos-prevencija> .

**1. INFORMACIJA APIE APKLAUSOS DALYVIUS IR DALYVAVIMO AKTYVUMĄ**

Apklausoje dalyvavo 43 darbuotojai iš 53 dirbančiųjų.

Lyginant su 2021 metais, apklausoje dalyvavusių darbuotojų skaičius nepasikeitė, tačiau procentine išraiška dalyvavo 6 % daugiau darbuotojų. Padidėjimas susidarė dėl mažesnio bendro darbuotojų skaičiaus bendrovėje.

Apklausoje dalyvavusių 7 darbuotojų darbo stažas iki 5m., 8 darbuotojų – 6–10 m., 10 darbuotojų – 11–15 m., 9 darbuotojai – 16–20 m., 9 darbuotojai – virš 20 m.

 Apklausoje dalyvavo 12 darbuotojų iki 40 m. amžiaus, 24 darbuotojai, priklausantys amžiaus grupei 41–60 m. ir 7 darbuotojai virš 61 m. amžiaus. 2 respondentai nenurodė, kokiai amžiaus grupei jie priklauso.

**2. BENDROVĖS DARBUOTOJŲ POŽIŪRIS Į KORUPCIJĄ IR KORUPCIJOS PREVENCIJĄ**

2.1. AR BENDROVĖS DARBUOTOJAI PRANEŠTŲ APIE JIEMS ŽINOMĄ KORUPCIJOS ATVEJĮ?

 Apklausos rezultatai parodė, kad 22 darbuotojai arba 51,16 proc. anketas užpildžiusių respondentų praneštų apie jiems žinomą korupcijos atvejį, 1 darbuotojas arba 2,32 proc. anketas užpildžiusių respondentų nurodė, kad nepraneštų apie jiems žinomą korupcijos atvejį, 20 darbuotojų arba 46,52 proc. anketas užpildžiusių respondentų nurodė, kad tai priklausytų nuo aplinkybių. Lyginant su 2021 metų apklausos duomenimis, ženkliai, net 18,6 proc. išaugo darbuotojų, kurie praneštų apie korupcijos atvejį ir sumažėjo 9 proc. darbuotojų, kurie nepraneštų.

2.2. PRIEŽASTYS, DĖL KURIŲ DARBUOTOJAI NEPRANEŠTŲ APIE KORUPCIJOS ATVEJUS

 Į šį anketos klausimą atsakymą pateikė 7 respondentai. Didžioji dalis respondentų atsakė, kad nėra prasmės pranešti, nes su tuo susijusių asmenų vis tiek niekas nenuteistų.

2.3. AR BENDROVĖS DARBUOTOJAI ŽINO, KUR KREIPTIS NORINT PRANEŠTI APIE KORUPCIJOS ATVEJĮ?

 33 respondentai (76,74 proc.) nurodė, kad žino kur reikėtų kreiptis norint pranešti apie korupcijos atvejus, 10 respondentų (23,26 proc.) nurodė nežinantys, kur kreiptis norint pranešti apie korupcijos atvejus. Lyginant su 2021 metų apklausos duomenimis, darbuotojų, kurie į šį klausimą atsakė teigiamai, skaičius išaugo beveik 12 proc.

2.4. AR BENDROVĖS DARBUOTOJAI YRA GIRDĖJĘ APIE BENDROVĖJE VYKDOMAS KORUPCIJOS PREVENCIJOS PRIEMONES?

 Anketas užpildę 74 proc. respondentų yra girdėję apie bendrovėje vykdomas korupcijos prevencijos priemones. Lyginant su 2021 metų apklausos duomenimis šis procentas padidėjo 37 procentiniais punktais.

2.5. GALIMOS PRIEŽASTYS, KODĖL BENDROVĖS DARBUOTOJAI NĖRA GIRDĖJĘ APIE BENDROVĖJE VYKDOMAS KORUPCIJOS PREVENCIJOS PRIEMONES

 Į šį anketos klausimą atsakė 10 darbuotojų, t. y. 23 proc. respondentų. Daugiausia darbuotojų, kurie nurodė, kad nėra girdėję apie vykdomas korupcijos prevencijos priemones, nurodė nežiną, kad bendrovėje vykdoma korupcijos prevencija (5 darbuotojai arba 50 proc. į šį klausimą atsakiusių respondentų), kad jiems tai neaktualu, kadangi tai nėra susiję su jų atliekamu tiesioginiu darbu, nurodė 2 darbuotojai arba 20 proc. respondentų, 3 darbuotojai (30 proc.) nurodė kitą priežastį, tačiau jos neįvardino.

2.6. AR BENDROVĖJE YRA PAPLITUSI SITUACIJA, KAI DARBUOTOJAMS NORIMA PAPILDOMAI ATSILYGINTI?

 Nė vienas respondentas nenurodė, kad bendrovėje paplitusi situacija, kai darbuotojams norima atsilyginti, 31 darbuotojas (72,09 proc. respondentų) nurodė, kad bendrovėje nėra paplitusi „atsilyginimo“ politika, 27,91 proc. respondentų (12 darbuotojų) nurodė negalintys atsakyti į šį klausimą. Lyginant su 2021 apklausos duomenimis, darbuotojų, atsakiusių, kad bendrovėje nėra paplitusi situacija, kai darbuotojams norima atsilyginti, padidėjo 20,93 proc.

2.7. AR BENDROVĖS DARBUOTOJAI BUVO SUSIDŪRĘ SU KORUPCIJOS APRAIŠKOMIS SAVO DARBE?

 Į klausimą, ar yra buvę situacijų, kai darbuotojui ar jo kolegai buvo siūlomas kyšis ar kitaip darbe susidurta su korupcija, šios apklausos metu, taip pat kaip ir 2021 metais, 2 darbuotojai arba 4,65 proc. anketas užpildžiusių respondentų nurodė, kad buvo susidūrę su korupcijos apraiškomis savo darbe. Abu darbuotojai nurodė, kad apie korupcijos atvejį niekam pranešė. Nurodyta ir ta pati nepranešimo priežastis – atvejis toks nereikšmingas, kad apie jį nebuvo prasmės pranešti.

2.8. AR BENDROVĖS DARBUOTOJAI PRANEŠTŲ, JEIGU ATEITYJE SUSIDURTŲ SU KORUPCIJOS APRAIŠKOMIS DARBE?

 Įvertinus anketos pabaigoje pateiktus atsakymus matyti, kad susidūrus su korupcijos atvejais ateityje, respondentų, apsisprendusių pranešti, padaugėjo 20,93%, lyginant su anketos pradžioje užduotu tokiu pačiu klausimu. Lyginant su 2021 metų apklausos duomenimis, darbuotojų, apsisprendusių pranešti apie korupcijos atvejus ateityje, padaugėjo 34,88 procentinio punkto. Kad nepraneštų nurodė vienas darbuotojas (2021 m. – du darbuotojai). Lyginant su 2021 m., 30 proc. sumažėjo svarstančių ir tvirtai neapsisprendusių respondentų skaičius.

2.9. AR BENDROVĖS DARBUOTOJAI PER PASTARUOSIUS 5 METUS YRA DAVĘ KYŠĮ?

 1 darbuotojas arba 9,3 proc. (2021 m. – 4 darbuotojai) anketas užpildžiusių respondentų nurodė, kad per pastaruosius 5 metus yra davę kyšį. Į šį klausimą „ne“ atsakė 42 darbuotojai arba 97,67 proc. respondentų.

**3. DARBUOTOJŲ PASIŪLYMAI**

Teikdami pasiūlymus bei pastabas dėl korupcijos prevencijos bendrovėje vykdymo darbuotojai nurodė, kad reikia teikti darbuotojams daugiau informacijos, susijusios su korupcijos prevencija, kam ir kaip pranešti apie sužinotą korupcinio pobūdžio veiksmą.

**4. APKLAUSOS APIBENDRINIMAS**

 Bendrovė 2022 metais antrą kartą vykdė darbuotojų tolerancijos korupcijai tyrimą. Vykdytoje apklausoje dalyvavo beveik 82,7 proc. bendrovės darbuotojų. 2021 m. apklausoje į anketos klausimus atsakė 73 proc. dirbančiųjų.

 Nagrinėjant apklausos rezultatus darytina išvada, kad didžiosios dalies bendrovės darbuotojų požiūris į korupciją yra neigiamas ir darbuotojų antikorupcinis sąmoningumas, lyginant su 2021 m. apklausos duomenimis, gerokai išaugo. Padaugėjo darbuotojų, kurie žino kur reikėtų kreiptis norint pranešti apie korupcijos atvejus (daugiau 12 proc.) ir yra tvirtai apsisprendę pranešti, jei susidurtų su korupcijos atvejais ateityje (daugiau 34,88). Taip pat sumažėjo darbuotojų, nurodžiusių, kad per pastaruosius 5 metus yra davę kyšį ir nurodžiusių, kad nepraneštų apie žinomą korupcijos atvejį. Vertinant nepranešimo apie korupciją priežastis visų pirma pažymėtina, kad į šį klausimą atsakymą pateikė tik 7 respondentai ir 43 apklausos dalyvių. Todėl negalima daryti platesnių išvadų. Pagrindinė priežastis, nurodoma šių metų apklausoje – nusivylimas teisingumu ir nuomonė, kad dėl pateikto pranešimo apie korupcinį atvejį niekas nepasikeis. Tuo tarpu 2021 m. apklausos metu pagrindinės nepranešimo apie korupciją priežastys buvo: respondentams sunku atskirti, kas laikytina korupcijos atveju, galimai vengiant įžvelgti korupciją ten, kur jos nėra bei (ne)saugumo jausmas.

 Apie bendrovėje vykdomas korupcijos prevencijos priemones žino 76 proc. apklausoje dalyvavusių respondentų. Didžioji dalis respondentų, kurie nėra girdėję apie vykdomas korupcijos prevencijos priemones, nurodė nežinantys, kad bendrovėje vykdoma korupcijos prevencija. Siekiant didinti darbuotojų informatyvumą, reikia vystyti vidinę komunikaciją – vidinės komunikacijos priemonėmis vykdyti darbuotojų antikorupcinį švietimą teikiant informaciją korupcijos prevencijos temomis, platinti darbuotojams atmintines, dalyvauti mokymuose.

 Tyrimo metu paaiškėjo, kad dauguma respondentų mano, jog situacija, kai bendrovės darbuotojams norima papildomai atsilyginti, nėra paplitusi. Tačiau apklausos rezultatai rodo, kad du darbuotojai savo darbe buvo susidūrę su korupcijos apraiškomis. Siekiant stiprinti darbuotojų antikorupcinį sąmoningumą, bendrovėje būtina didinti švietimą korupcijos prevencijos temomis, aiškinti, kaip elgtis susidūrus su korupcija ir pan.

 Apibendrinant apklausos rezultatus, darytina išvada, kad būtina plėtoti antikorupcinį darbuotojų švietimą organizuojant mokymus, vidinės komunikacijos priemonėmis teikiant informaciją korupcijos prevencijos tematika. Taip pat aktualu aiškiai išreikšti vadovybės nepakantumo korupcijai poziciją bei priimamų sprendimų skaidrumą ir sekti kitų įstaigų gerosios praktikos pavyzdžiais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_